หัวหน้าศูนย์ปฏิบัติการแก้ไขสถานการณ์ฉุกเฉินด้านความมั่นคง ยังคงมาตรการเข้ม และย้ำให้ทุกคนปฏิบัติตามข้อกำหนด
หัวหน้าศูนย์ปฏิบัติการแก้ไขสถานการณ์ฉุกเฉินด้านความมั่นคง ยังคงมาตรการเข้ม และย้ำให้ทุกคนปฏิบัติตามข้อกำหนด พลเอก พรพิพัฒน์ เบญญศรี ผู้บัญชาการทหารสูงสุด ในฐานะหัวหน้าศูนย์ปฏิบัติการแก้ไขสถานการณ์ฉุกเฉินด้านความมั่นคง (ศปม.) แถลงว่าหลังประกาศใช้พระราชกำหนดการบริหารราชการในสถานการณ์ฉุกเฉินผ่านมาแล้ว 38 วัน ยอมรับว่าอาจมีจุดที่รั่วไหล ทำให้ประชาชนหลบเข้ามาทางช่องผ่านแดนทางบก แต่สามารถควบคุมได้ รวมทั้งคนที่เข้ามาในประเทศก็ได้รับการกักตัวอยู่ในสถานควบคุมโรคของรัฐทั้งหมด ส่วนวันนี้เป็นวันแรกของการใช้มาตรการผ่อนปรน เพื่อให้กิจการบางประเภทที่เคยปิดกลับมาดำเนินการได้ แต่ในช่วง 2-3 วันที่ผ่านมา อาจมีการสื่อสารคาดเคลื่อน ทำให้ประชาชนบางส่วนเข้าใจผิดเดินทางกลับต่างจังหวัดตั้งแต่เมื่อวันที่ 1 พฤษภาคมที่ผ่านมา  ย้ำว่ายังคงให้ปฏิบัติตามข้อกำหนดในการให้ ลด หรืองดการเดินทางข้ามเขตจังหวัด หากไม่มีความจำเป็น แต่เมื่อเดินทางไปแล้วก็ต้องยอมรับถึงความไม่สะดวกเพราะต้องมีการตรวจสอบ ส่วนผู้ประกอบการที่ได้รับการผ่อนปรน จะต้องจัดให้มีมาตรการตามที่กำหนด เช่นเดียวกับสถานประกอบการ ต้องทำทุกวิธีเพื่อไม่ให้เกิดความแออัดในสถานประกอบการ โดยรัฐ จะจัดชุดตรวจ ทหาร ตำรวจ ฝ่ายปกครอง ไปตรวจอย่างเข้มงวด หากสถานประกอบการใดไม่ทำตาม ต้องตักเตือน  หากไม่ปฎิบัติตามต้องมีมาตรการที่เพิ่มขึ้น